บัวหลวงปลื้มปิดขายกองทุนทริกเกอร์11%จบใน2วัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
29 ก.ค. 2553

บลจ.บัวหลวง เผยนักลงทุนแห่ซื้อกองทุนบัวหลวงทริกเกอร์ 11% แน่น ส่งผลให้ปิดขายได้ภายใน 2 วัน
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.)บัวหลวง เปิดเผยถึงยอดการจองซื้อกองทุนเปิดบัวหลวงทริกเกอร์ 11% ว่า ได้รับความสนใจจองซื้อหน่วยลงทุนจากผู้ลงทุนเข้ามาเป็นจำนวนมาก โดยเฉพาะจากฐานลูกค้าในเครือข่ายของธนาคารกรุงเทพที่พอใจจุดเด่นของกองทุนดังกล่าว คือ มีเป้าหมายและระยะเวลาการลงทุนที่ชัดเจน ส่งผลให้มีผู้จองซื้อเข้ามาเต็มจำนวน 345 ล้านบาทภายใน 2 วัน ทำให้สามารถปิดการเสนอขายก่อนครบกำหนด 
ทั้งนี้ กองทุนเปิดบัวหลวงทริกเกอร์ 11% เสนอขายครั้งเดียว ระหว่างวันที่ 27 ก.ค. จนถึงวันที่ 2 ส.ค.นี้ เป็นกองทุนผสมที่ไม่กำหนดสัดส่วนการลงทุนในหุ้น ซึ่งมีจุดเด่นที่การกำหนดเป้าหมายและระยะเวลาการลงทุนชัดเจน โดยจะพยายามสร้างผลตอบแทนจากการลงทุนให้ถึงเป้าหมาย 11% ภายใน 18 เดือน ทั้งนี้ สามารถเลิกกองทุนได้ก่อน 18 เดือน หากสร้างผลตอบแทนได้ไม่น้อยกว่า 11% 
อย่างไรก็ตามแม้ว่าจะสามารถออกกองทุนเปิดบัวหลวงทริกเกอร์ กองใหม่ออกมาขายเพิ่มเติมได้อีกในช่วงนี้ เพราะยังมีลูกค้าเรียกร้องอีกมาก  แต่ บลจ.บัวหลวง จะขอบริหาร บัวหลวงทริกเกอร์ ที่เพิ่งออกมาใหม่ 2 กองนี้ให้ได้ผลดีเสียก่อน  แม้ว่าการกำหนดอัตราผลตอบแทนเป้าหมายจะมิได้เป็นการรับประกันผลตอบแทนว่าผู้ลงทุนจะได้ผลตอบแทนตามนั้น   บลจ.บัวหลวง ก็ขอเรียนยืนยันกับท่านผู้ถือหน่วยลงทุนว่า จะทำหน้าที่ในการบริหารจัดการและดูแลกองทุนให้ดีที่สุด